**9K35 Strela-10** (rus. 9К35 Стрела-10; v kóde NATO: **SA-13 Gopher**) je sovietsky samohybný protilietadlový raketový komplet. Je určený na ochranu pozemného vojska a hlavne tankových a mechanizovaných jednotiek pred nízko letiacimi lietadlami a vrtuľníkmi.

Vznik a vývoj
-------------

Koncom 60. rokov 20. storočia si vedenie Sovietskeho zväzu uvedomilo nevyhnutnosť vytvorenia lacného systému protivzdušnej obrany s optoelektronickým systémom navádzania rakiet, ktorý by doplnil samohybné systémy protivzdušnej obrany s radarovým navádzaním. Vývoj nového komplexu, ktorý predstavoval hĺbkovú modernizáciu samohybného systému protivzdušnej obrany Strela-1, sa začal v roku 1969. Testy nového systému sa začali v januári 1973 a skončili v roku 1976, kedy bola Strela-10 zavedená do služby.

Popis
-----

Zloženie samohybného protilietadlového systému 9K35 Strela-10 pozostáva z bojového vybavenia (bojové vozidlá 9A35 a 9A34, protilietadlové riadené strely 9KL37) a technického vybavenia (riadiace a kontrolné vozidlo 9V839, údržbárske vozidlo 9V915, systém externého napájania 9E111).

Bojové vozidlo **9A35** je v podstate pásový obrnený ťahač MT-LB, ktorého posádku tvorí vodič, strelec a veliteľ. Pohon vozidla zaisťuje dieselový motor JaMS-238 V s výkonom 240 koní. Maximálna rýchlosť 9A35 na ceste je 60 km/h a vo vode 6 km/h. Dojazd vozidla je 500 km. Systém je možné prepravovať po železnici alebo letecky.

V zadnej časti vozidla je nainštalovaná veža s odpaľovacím zariadením, na ktorom sú štyri kontajnery rakiet zem-vzduch 9M37 (ďalšie štyri náhradné kontajnery sú uložené v nákladovom priestore vozidla). Opätovné nabitie zariadenia štyrmi raketami sa vykonáva ručne po dobu 3 minút. Vo vnútri veže sa nachádza sedadlo operátora a optický zameriavač 9Š-127. Predná stena veže Strela-10 je vyrobená z pancierového skla a poskytuje operátorovi zorné pole v rozsahu 60°. Odpaľovacie zariadenie je plne otočné (o 360°), čo zabezpečuje elektrický pohon a jeho námer je od -5° do +80°. Protilietadlové rakety 9M37 môžu zostreľovať vzdušné ciele do výšky 3 900 m a na vzdialenosť 800−5 000 m.

Bojové vozidlo je vybavené identifikačným zariadením "vlastný-cudzí", navigačným systémom, rádiostanicou R-123M a interným interkomom. Pri preprave sa odpaľovacie zariadenie nachádza v zloženej polohe na streche vozidla. Doba nastavenia odpaľovacieho zariadenia do bojovej pozície je 20 sekúnd.

Používatelia
------------

Protilietadlová strela 9M37.
Srbská Strela-10.
9K35M3-K Kolchan - kolesový variant na báze BTR-60.
### Súčasní používatelia

* Afganistan  Afganistan
* Angola  Angola
* Arménsko  Arménsko
* Azerbajdžan  Azerbajdžan
* Bielorusko  Bielorusko
* Bulharsko  Bulharsko
* Česko  Česko
* Gruzínsko  Gruzínsko
* Chorvátsko  Chorvátsko
* India  India
* Jordánsko  Jordánsko
* Kórejská ľudovodemokratická republika  Kórejská ľudovodemokratická republika
* Kuba  Kuba
* Laos  Laos
* Líbya  Líbya
* Maďarsko  Maďarsko
* Mongolsko  Mongolsko
* Rusko  Rusko
* Severné Macedónsko  Severné Macedónsko
* Srbsko  Srbsko
* Sýria  Sýria
* Turkmenistan  Turkmenistan
* Ukrajina  Ukrajina
* Vietnam  Vietnam

Referencie
----------

1. ↑   *ЗРК 9К35 Стрела-10 Фото. Видео. ТТХ. Устройство* [online]. oruzhie.info, [cit. 2022-04-10]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **9K35 Strela-10**